Spioenasiebande: Hof besluit oor Zuma se appèlPres. Jacob Zuma. Foto: Elmond Jiyane, GCIS Die hof het Zuma en die NVG se aansoek van die hand gewys. Dit beteken dat die hof se vorige beslissing staande sal bly dat die besluit om 783 korrupsie-aanklagte teen Zuma oor die sogenaamde spioenasiebande te laat vaar, irrasioneel was. Mokotedi Mpshe, destydse hoof van die NVG, het in 2009 besluit om Zuma, toe net ANC-president, nie te vervolg nie. Die DA het ná hierdie uitspraak ŉ jare lange hofgeding van stapel gestuur om die besluit teen te staan en die Noord-Gautengse hooggeregshof het uiteindelik op 29 April vanjaar die besluit om die aanklagte teen Zuma te laat vaar ter syde gestel. Kort daarna het Zuma aangekondig dat hy besluit het om teen die uitspraak te appelleer omdat hy oortuig is dat die hof in verskeie opsigte fouteer het in die neem van die besluit. Hierdie aansoek deur Zuma en die NVG is op 10 Junie deur die hof aangehoor. Lees alle vorige berigte oor die sogenaamde spioenasiebande-saak op Maroela Media.